เผยทุนสำรองประเทศเพิ่ม 1,700 ล้านเหรียญสหรัฐ
ธปท.เผยทุนสำรองประเทศเพิ่ม 1,700 ล้านเหรียญสหรัฐ อยู่ที่ระดับ 1.577 แสนล้านเหรียญสหรัฐ คาดเพิ่มตามเงินบาทที่แข็งค่าขึ้นมาระดับอยู่ 35 บาท/เหรียญสหรัฐ
16 ต.ค. 2558

ธปท.เผยทุนสำรองประเทศเพิ่ม 1,700 ล้านเหรียญสหรัฐ อยู่ที่ระดับ 1.577 แสนล้านเหรียญสหรัฐ คาดเพิ่มตามเงินบาทที่แข็งค่าขึ้นมาระดับอยู่ 35 บาท/เหรียญสหรัฐ
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่9 ต.ค. 58 ว่า ทุนสำรองประเทศเพิ่มขึ้น 1,700 ล้านเหรียญสหรัฐ หรือประมาณ 6 หมื่นล้านบาท หากคิดอัตราแลกเปลี่ยนเงินบาทที่เปิดตลาดเช้านี้ที่ระดับ 35.27 บาท/เหรียญสหรัฐ จากสัปดาห์ก่อนหน้าอยู่ที่ระดับ 1.560 แสนล้านเหรียญสหรัฐ หรือ ประมาณ 5.709 ล้านล้านบาท เพิ่มเป็น 1.577 แสนล้านเหรียญสหรัฐ หรือ ประมาณ 5.624 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.31 หมื่นล้านเหรียญสหรัฐคงที่เมื่อเทียบกับสัปดาห์ก่อนหน้า ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.708 แสนล้านเหรียญสหรัฐ
นักค้าเงินธนาคารพาณิชย์ ระบุว่า ปัจจัยหลักๆที่ทำให้ทุนสำรองประเทศเพิ่มขึ้นมาจากเงินบาทที่แข็งค่าขึ้นมาเคลื่อนไหวที่ระดับ 35 บาทกว่าๆ/เหรียญสหรัฐมาตั้งแต่ต้นเดือนต.ค.ที่ผ่านมา จากเดิมที่เคยอยู่ที่ระดับ 36 บาทกว่าๆต่อเหรียญสหรัฐ ทำให้เวลาตีค่าทุนสำรองประเทศเป็นเงินเหรียญสหรัฐแล้วเพิ่มขึ้น ซึ่งสาเหตุที่เงินบาทแข็งค่าขึ้นน่าจะมาจากตลาดการเงินผิดหวังกับข้อมูลเศรษฐกิจสหรัฐฯและสัญญาณการปรับขึ้นดอกเบี้ยของธนาคารกลางสหรัฐฯ(เฟด)ที่อาจจะเลื่อนเวลาออกไป หนุนให้เงินเหรียญสหรัฐอ่อนค่าลง สวนทางกับเงินบาทที่ช่วงนี้ปรับฐานกลับมาแข็งค่าขึ้น อย่างไรก็ดีเงินบาทในช่วงนี้ยังค่อนข้างผันผวน
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.511 ล้านล้านบาท ลดลงเล็กน้อย เมื่อเทียบกับสัปดาห์ก่อนหน้าที่ 1.525 ล้านล้านบาท โดยสภาพคล่องยังอยู่ในระดับเพียงพอต่อความต้องการของกิจกรรมทางเศรษฐกิจ